Yksityiskohtainen kuvaus esitetään tämän kertomuksen oheisasiakirjana olevassa komission yksiköiden valmisteluasiakirjassa. Otsikoiden yhteyteen on merkitty viitteet valmisteluasiakirjan liitteisiin.

Voimassa olevien toimenpiteiden määrä on kasvanut hieman edelliseen vuoteen verrattuna, kun taas vuoden lopussa käynnissä olevien tutkimusten määrä vastasi vuoden 2014 loppua. Vireille pantujen uusien tapausten määrä väheni hieman, mutta vireille pantujen tarkastelujen määrä kasvoi merkittävästi vuoteen 2014 nähden. Lähes neljännes tarkasteluista koski toimenpiteiden kiertämistä.

Tässä lyhyessä kertomuksessa esitetään yleiskatsaus vuoden 2015 merkittävimpiin tapahtumiin EU:ssa kaupan suojatoimenpiteiden alalla, ja kertomuksen oheisasiakirjana on edellisten vuosien tapaan komission yksiköiden valmisteluasiakirja yksityiskohtaisine liitteineen. Kertomus noudattelee komission yksiköiden valmisteluasiakirjan yleistä rakennetta ja kaikkia otsikoita, jotta yksityiskohtaisempia tietoja on helpompi etsiä.

Tämä on kertomus polkumyynnin ja tukien vastaisista Euroopan unionin toimista ja suojatoimenpiteistä vuonna 2015. Se esitetään Euroopan parlamentille ja neuvostolle seuraavien säännösten mukaisesti: polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1036, jäljempänä ’polkumyynnin vastainen perusasetus’, 23 artikla, muista kuin Euroopan unionin jäsenvaltioista tapahtuvalta tuetulta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1037, jäljempänä ’tukien vastainen perusasetus’, 34 artikla ja tuontiin sovellettavasta yhteisestä järjestelmästä 11 päivänä maaliskuuta 2015 annetun Euroopan parlamentin ja neuvoston asetuksen (EU) 2015/478 23 artikla.

Jos on olemassa riittävä näyttö siitä, että vientihinnat ovat alkuperäisen tutkimusajanjakson jälkeen ja joko ennen toimenpiteiden käyttöönottoa tai sen jälkeen laskeneet taikka että kyseisen Euroopan unioniin tuodun tuotteen jälleenmyyntihinnat tai myöhemmät myyntihinnat eivät ole muuttuneet tai eivät ole muuttuneet riittävästi, voidaan käynnistää erityinen ”absorptiotutkimus”. Sillä selvitetään, onko toimenpiteellä ollut vaikutusta edellä mainittuihin hintoihin. Tällaisten alempien vientihintojen ottamiseksi huomioon voidaan polkumyyntimarginaalit laskea uudelleen ja tullia korottaa. Mahdollisuudesta absorptiotutkimuksen tekemiseen säädetään polkumyynnin vastaisen asetuksen 12 artiklassa ja tukien vastaisen asetuksen 19 artiklan 3 kohdassa.

Polkumyynnin vastaisen asetuksen 11 artiklan 4 kohdassa ja tukien vastaisen asetuksen 20 artiklassa säädetään ”uutta viejää” koskevista tarkasteluista ja ”nopeutetuista” tarkasteluista, joiden avulla voidaan määrittää yksilöllinen polkumyyntimarginaali tai yksilöllinen tasoitustulli sellaisille kyseisessä viejämaassa sijaitseville uusille viejille, jotka eivät vieneet tuotetta tutkimusajanjakson aikana. Näiden viejien on osoitettava, että ne ovat todellisia uusia viejiä ja että ne ovat tosiasiallisesti aloittaneet viennin Euroopan unioniin tutkimusajanjakson jälkeen. Tällöin niille voidaan määrittää yksilöllinen tulli, joka on yleensä pienempi kuin koko maata koskeva tulli.

Voimassa oleviin toimenpiteisiin kohdistuvissa seurantatoimissa keskityttiin neljään tärkeimpään seikkaan: 1) petosten estäminen; 2) kauppavirtojen ja markkinoiden muutosten seuraaminen; 3) toiminnan tehostaminen soveltuvin keinoin ja 4) sääntöjenvastaisiin käytäntöihin puuttuminen. Näiden toimien ansiosta komissio pystyi toimimaan ennakoivasti yhteistyössä jäsenvaltioiden kanssa ja varmistamaan kaupan suojatoimenpiteiden moitteettoman soveltamisen Euroopan unionissa.

2.2.Sitoumusten valvonta (ks. liitteet M ja Q)

Sitoumusten valvonta kuuluu soveltamistoimiin, sillä sitoumukset ovat yksi polkumyynnin ja tukien vastaisten toimenpiteiden muoto. Komissio hyväksyy ne, jos se on vakuuttunut siitä, että polkumyynnin tai tukien aiheuttama vahinko voidaan poistaa niiden avulla tehokkaasti.

Vuoden 2015 alussa sitoumuksia oli voimassa 129. Vuonna 2015 sitoumukset muuttuivat seuraavasti: Kuuden yrityksen sitoumukset peruutettiin, kun vahvistui, että niitä oli rikottu tai että sitoumusten valvominen ei ollut mahdollista. Yhden yrityksen sitoumuksen voimassaolo päättyi. Uusia sitoumuksia ei hyväksytty. Vuoden 2015 lopussa voimassa oli näin ollen yhteensä 122 sitoumusta.

3.Palautukset

Polkumyynnin vastaisen asetuksen 11 artiklan 8 kohdan ja tukien vastaisen asetuksen 21 artiklan 1 kohdan mukaisesti tuoja voi pyytää kannettujen tullien palautusta, jos osoitetaan, että polkumyynti- tai tukimarginaali on poistettu tai että sitä on alennettu voimassa olevaa tullia alemmalle tasolle.

Vuonna 2015 jätettiin 45 uutta palautushakemusta. Vuoden 2015 lopussa oli käynnissä 9 palautusta koskevaa tutkimusta, jotka kattoivat 79 pyyntöä. Vuonna 2015 komission päätöksiä hyväksyttiin 14 kappaletta: niistä 13:ssa myönnettiin osittainen palautus ja yhdessä hylättiin palautuspyyntö. Kolme pyyntöä peruutettiin.

4.Kaupan suojakeinojen nykyaikaistaminen

Komissio antoi huhtikuussa 2013 nykyaikaistamista koskevan lainsäädäntöehdotuksen ja tiedonannon, ja asia siirtyi käsiteltäväksi tavallisessa lainsäätämisjärjestyksessä Euroopan parlamentissa ja neuvostossa.

Nykyaikaistamisen tavoitteena oli mukauttaa kaupan suojakeinot nykyiseen liiketoimintaympäristöön. Siinä keskityttiin löytämään käytännön ratkaisuja todellisiin ongelmiin, joita sidosryhmät kohtaavat välineitä käyttäessään. Näin suojakeinoista saataisiin helppokäyttöisempiä ja toimenpiteistä entistä paremmin kohdennettuja, jotta niillä voidaan vastata EU:n kauppakumppaneiden harjoittamiin epäterveisiin kaupan käytäntöihin. Muita tärkeitä tekijöitä olivat avoimuuden lisääminen ja erityisen huomion kiinnittäminen pk-yrityksiin niin, että keskeistä on kuitenkin edelleen etujen tasapaino.

Parlamentti hyväksyi huhtikuussa 2014 äänestyksessä lainsäädäntöpäätöslauselman ja päätti näin kaupan suojakeinoja koskevan nykyaikaistamisehdotuksen ensimmäisen käsittelyn. Se on ollut valmiina käymään kolmikantaneuvotteluja siitä lähtien. Neuvostossa ei ole kuitenkaan pyrkimyksistä huolimatta päästy kompromissiin, etenkään Italian puheenjohtajuuskaudella vuoden 2014 jälkipuoliskolla. Suurimpana esteenä oli osittainen alhaisemman tullin säännön soveltamatta jättäminen raaka-aineita koskevien vääristymien tapauksessa. Neuvosto jakautui pääasiassa tämän kysymyksen osalta jäsenvaltioihin, jotka suosivat tuottajien etuja, ja jäsenvaltioihin, jotka suosivat tuojien etuja.

Vuonna 2015 teräskriisin yhteydessä neuvoston kiinnostus asiaan heräsi uudelleen. Komissio esitti lisäajatuksia, jotta jäsenvaltioiden kesken päästäisiin helpommin sopuun ja jotta neuvosto käynnistäisi kolmikantaneuvottelut parlamentin kanssa.

5.Maanlaajuinen markkinatalousasema

Nykyisenä käytäntönä on se, että maata voidaan pitää polkumyyntitutkimuksessa markkinatalousmaana, jos se täyttää viisi kriteeriä, jotka on esitetty tämän kertomuksen oheisasiakirjana olevassa komission yksiköiden valmisteluasiakirjassa. Kuusi maata – Kiina, Vietnam, Armenia, Kazakstan, Mongolia ja Valko-Venäjä – on pyytänyt maanlaajuista markkinatalousasemaa.

Vuonna 2015 EU:n ja Kiinan välillä ei käyty neuvotteluja sen tutkimiseksi, täyttääkö maa jäljellä olevat neljä markkinatalousaseman kriteeriä (toisen kriteerin katsottiin täyttyneen vuonna 2004). Kiina ei ole osallistunut prosessiin vuoden 2012 jälkeen. Tätä pidetään merkkinä siitä, että Kiina odottaa joulukuusta 2016 lähtien, että EU muuttaa menetelmää, jota käytetään kyseistä maata koskevan polkumyyntimarginaalin laskemiseen. Vuonna 2015 komissio ryhtyi tarkastelemaan vaikutuksia, joita Kiinan WTO:hon liittymistä koskevan pöytäkirjan 15 jakson tiettyjen määräysten umpeutumisella on. Asiaan liittyviä oikeudellisia, taloudellisia ja poliittisia kysymyksiä analysoitiin koko vuoden 2015 ajan. Tämä tarjosi perustan komission jäsenten tammikuun alussa 2016 käymälle periaatekeskustelulle, jossa päätettiin käynnistää asiasta vaikutustenarviointi ja julkinen kuuleminen. Komissio työstää edelleen tulevaa politiikkaa ottaen huomioon Kiinan WTO:hon liittymistä koskevan pöytäkirjan tiettyjen määräysten umpeutumisen.

Kesäkuussa 2015 komission yksiköt esittivät Vietnamille raportin, jossa arvioitiin sen edistymistä markkinatalousaseman suhteen ja jossa kolmannen kriteerin katsottiin täyttyneen. Raportissa pääteltiin myös, että vaikka muiden kriteerien osalta oli tapahtunut jonkin verran edistymistä, se ei ollut riittävää, jotta muut kolme kriteeriä olisivat täyttyneet (ensimmäisen kriteerin katsottiin täyttyneen vuonna 2013).